Tornado word 'n windjie | Netwerk24
Deur Hendrik Cronjé 16 April 2017 08:00
Die Cheetah-senter Nico Lee word gister in Bloemfontein om die enkels beetgekry deur 'n Chiefs-verdediger.Foto: mlungisi LOUW
Vir die volle eerste 40 minute was die Cheetahs op koers om die groot bom netjies op sy teiken neer te sit en sy kritici die lug in te blaas. Maar toe tref al die rampspoed waaraan 'n mens kan dink die Vrystaters – deur eie toedoen en deur die toedoen van briljante spel aan die Chiefs se kant.
Die besoekers, een van Nieu-Seeland se topspanne, het in 'n merkwaardige terugvegpoging daarin geslaag om eindelik 41-27 te wen, nadat die Vrystaters in 'n stadium 24-7 voor was en met rustyd 'n ewe windmakerige voorsprong van 24-14 gehad het.
Oupa Mohojé se besering in die 27ste minuut was 'n yslike terugslag vir die Cheetahs. Hy het in dié tydperk sy beste rugby van die afgelope 24 maande gespeel.
Francois Venter van die Cheetahs duik oor vir sy drie.
Die Chiefs is egter 'n span vir die groot oomblikke. Elke slag toe dit saak gemaak het, het die besoekers punte behaal. Die vleuel Toni Pulu se tweede drie net voor rustyd is 'n goeie voorbeeld daarvan.
Sy drie was van groot sielkundige waarde vir die besoekers, wat aanvanklik nie 'n teenvoeter vir die tuisspan se slim grondskoppies gehad het nie.
Ná rustyd het die Chiefs die meerderheid balbesit gehad en die fisieke konfrontasies oorheers. Die Cheetahs het steeds kanse gehad, maar kon dit nie benut om 'n eerste sege sedert 1997 oor die Nieu-Seelandse streekspan te behaal nie.
Die Chiefs het in die tweede helfte ook die tempo verhoog, met die tuisspan wat nie meer al die gate kon toestop nie.
Sam McNicol en Damian McKenzie het die Cheetahs se verdedigers soms onbeholpe laat lyk.
McNicol is 'n onderskatte aanvaller, terwyl McKenzie vir 'n slag meer gate vir sy mede-agterspelers geskep het as vir homself.
Die besoekende skakelpaar het ook sake takties veel beter beheer in die tweede helfte nadat hulle aanvanklik tweede viool gespeel het in die eerste 40 minute teen Shaun Venter en Niel Marais.
Aaron Cruden se besluit om hom later vanjaar by Montpellier aan te sluit, is 'n groot verlies vir die Chiefs én die All Blacks.
Tawera Kerr-Barlow is agterna welverdiend as die Speler van die Wedstryd aangewys. Sy drie, veral die vaartversnelling waarmee hy deur die gaping geglip het, het sy gehalte onderstreep.
Hoe 'n mens ook al na die kragmeting kyk, die Cheetahs het eintlik verstom ná hul swak spel 'n week gelede teen die Stormers op Nuweland.
Hulle was 'n orkaan in daardie eerste 40 minute, dreigend om die Chiefs weg te blaas. Maar hulle het in die tweede helfte uitgesak en baie onnodige flaters gemaak.
Spelers soos Raymond Rhule, Marais en Torsten van Jaarsveld het hul kant gebring.
Rhule het gister net weer gewys hy is die gevaarlikste linkervleuel in die land. Elke slag wanneer hy aan die bal geraak het, het dinge gebeur. Selfs sy verdediging is strate beter as in die verlede.
Van Jaarsveld kry min erkenning vir die harde werk wat hy stil-stil verrig. Hy is kliphard en het 'n hoë werkverrigting.
Marais se balverspreiding en besluitneming was veral in die eerste helfte baie goed. Hy het die besoekers ook dikwels met slim grond- en lugskoppies laat omdraai.
Dit was 'n ewe groot slag vir die Cheetahs toe hy die speelveld in die tweede helfte met 'n kniebesering verlaat het.
Tog het die beste span gewen.
Die Chiefs se bank met spelers soos Hika Elliot en Liam Messam het ook baie meer slaankrag as die tuisspan s'n gehad om die sege te beklink.
Drieë: Raymond Rhule, Torsten van Jaarsveld, Francois Venter. Doelskoppe: Niel Marais (3). Strafdoele: ­Marais (2).
Drieë: Toni Pulu (2), Tawera Kerr-Barlow, James Lowe, Shaun Stevenson, Hika Elliot. Doelskoppe: Aaron Cruden (4). Strafdoel: Cruden.